চ্যাম্পিয়ন্স লিগে ম্যান ইউ আটকে গেল আটলেটিকো মাদ্রিদের কাছে

এক সময় মাদ্রিদের মাঠে আটলেটিকোর বিরুদ্ধে প্রচুর গোল করেছেন ক্রিশ্চিয়ানো রোনাল্ডো। রিয়াল মাদ্রিদকে জিতিয়েছেনও অনেক ম্যাচে। কিন্তু ফুটবল জীবনের পড়ন্ত বেলায় এসে সেই ক্রিশ্চিয়ানো রোনাল্ডো গোল করতে পারলেন না আটলেটিকোর বিরুদ্ধে। তাঁর দল ম্যাঞ্চেস্টার ইউনাইটেডও জিততে পারল না ম্যাচটা। বুধবার রাতে উয়েফা চ্যাম্পিয়ন্স লিগের প্রিকোয়ার্টার ফাইনালের প্রথম লেগে আটলেটিকো এবং ম্যান ইউর ম্যাচ শেষ হল ১-১ গোলে। রাতের অন্য ম্যাচে বেনফিকা ও আয়াখস আমস্টারডামের ম্যাচও শেষ হল ২-২ গোলে।

আটলেটিকো মাদ্রিদের ঘরের মাঠে সাত মিনিটের মধ্যে এগিয়ে যায় দিয়েগো সিমোনের টিম। রেনান লোড়ির ক্রস ধরে দুরন্ত গতিতে ম্যান ইউর লেফট ব্যাক হ্যারি ম্যাগুয়েরিকে কাটিয়ে গোল করে আসেন জোয়াও ফেলিক্স। বিরতির আগে আটলেটিকো আরও গোল করতে পারত। সিমে ভারসালিজকোর শট ক্রস বারে লেগে ফিরে আসে। গোল শোধের জন্য রালফ রাংনিকের দল তাকিয়ে ছিল রোনাল্ডোর দিকে। কিন্তু তাঁকে তেমন সুযোগ দেয়নি মাদ্রিদ ডিফেন্স। শেষ পর্যন্ত আশি মিনিটের মাথায় পরিবর্ত ফুটবলার অ্যান্টনি এলাঙ্গো গোল শোধ করেন। ব্রুনো ফার্নান্ডেজের কাছ থেকে বল পেয়ে গোল করে তরুণ ফুটবলার ব্রুনো ম্যান ইউর হার বাঁচান।

বুধবার রাতে প্রিকোয়ার্টার ফাইনালের অন্য ম্যাচে পর্তুগালের বেনফিকা নিজেদের মাঠে হার বাঁচাল আয়াখস আমস্টারডামের বিরুদ্ধে। ম্যাচের ১৮ মিনিটে দুসান তাদিকের গোলে এগিয়ে যায় আয়াখস। কিন্তু ২৬ মিনিটে গোলটা শোধ হয়ে যায়। আয়াখসের স্ট্রাইকার সেবাস্তিয়ান হেলার নিজেদের বক্সে এসে বল ক্লিয়ার করতে গিয়ে গোলে ঢুকিয়ে দেন। তবে তিন মিনিটের মধ্যে নিজের পাপস্খালন করেন আইভরি কোস্টের স্ট্রাইকার হেলার। গোল করে দলকে আবার এগিয়ে দেন এই মরসুমে দুরন্ত ফর্মে থাকা হেলার। সেই গোল শোধ করেন বেনফিকার রোমান ইয়ারেমচুক। ইউক্রেনের স্ট্রাইকার রোমান পরিবর্ত ফুটবলার হিসেবে মাঠে নেমে দলের হার বাঁচান।